作者：李昴英
词牌/韵律：贺新郎

paragraphs: 元日除书湿。
到而今、西风老矣，驾轺初入。
自是龙颜深注想，孤凤翔而后集。
久父老、攀留原隰。
庾岭经行梅亦喜，小奚奴、背底惟诗笈。
冰雪操，又谁及。
昨来容易风云翕。
便三台两地，也只等闲如拾。
天马不鸣凡马喑，百步何如五十。
况汹汹、波涛方急。
此去一言回天力，著高高、百尺竿头立。
浇磊磈，快鲸吸。